b'\n_START_ARTICLE_\nFN Forty-Nine\n_START_SECTION_\nKoncept\n_START_PARAGRAPH_\nPi\xc5\xa1tola je ena redkih pi\xc5\xa1tol, ki deluje samo v na\xc4\x8dinu dvojnega delovanja spro\xc5\xbeilca, \xc4\x8deprav ima namesto klasi\xc4\x8dnega kladivca in udarne igle za spro\xc5\xbeitev naboja vgrajen striker. Za razliko od drugih tovrstnih pi\xc5\xa1tol je pri Forty-Nine striker vedno v popolnoma nevtralnem polo\xc5\xbeaju (drugod je po navadi v t. i. pre-set polo\xc5\xbeaju). Sila pro\xc5\xbeenja je zato pri tej pi\xc5\xa1toli za vsak strel velika (okoli 4,5 kg), hod spro\xc5\xbeilca pa dolg. Prednost takega delovanja je v tem, da lahko naboj, ki ni spro\xc5\xbeil poskusimo izstreliti \xc5\xa1e enkrat s preprostim potegom spro\xc5\xbeilca medtem, ko je pri drugih podobnih pi\xc5\xa1tolah tak naboj potrebno izvre\xc4\x8di s potegom zaklepi\xc5\xa1\xc4\x8da. Pi\xc5\xa1tola deluje na modificiranem browningovem principu kratkega trzanja cevi._NEWLINE_Forty-Nine je izdelan iz sodobnih in trpe\xc5\xbenih materialov. Ogrodje je izdelano iz polimerov, zaklepi\xc5\xa1\xc4\x8de in ostali vitalni deli pa so iz visoko kakovostnega nerjave\xc4\x8dega jekla. Na ogrodju je standardno weaverjevo vodilo za name\xc5\xa1\xc4\x8danje dodatne takti\xc4\x8dne opreme brez posegov v oro\xc5\xbeje._NEWLINE_Pi\xc5\xa1tola nima zunanje varovalke, zaradi polo\xc5\xbeaja strikerja pa le-ta tudi ni varovan. Pi\xc5\xa1tola je tako vedno pripravljena na uporabo in zaradi velike sile, potrebne za pro\xc5\xbeenje kljub odsotnosti varoval relativno varna za no\xc5\xa1enje celo z nabojem v cevi._NEWLINE_Zaradi klasi\xc4\x8dne namenskosti za bojno uporabo so na pi\xc5\xa1toli serijsko na voljo samo klasi\xc4\x8dni odprti nenastavljivi merki.'